Նախագիծ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ Ը**

---------- 2017 թվականի N ------Ն

**Ընդերքօգտագործման իրավունքի տրա­մադրման մրցու­թա­յին հանձնաժողովի գործունեության կարգը սահմանելու մասին**

Ղեկավարվելով Հայաստանի Հանրապետության ընդերքի մասին օրենսգրքի 15-րդ հոդվածի 2-րդ մասի 14.1-րդ կետի պահանջով Հայաստանի Հանրապետության կառավարությունը ***որոշում է.***

1. Սահմանել ընդերքօգտագործման իրավունքի տրա­մադրման մրցու­թա­յին հանձնաժողովի գործունեության կարգը՝ համաձայն հավելվածի:
2. Սույն որոշումն ուժի մեջ է մտնում պաշտոնական հրապարակման օրվան հաջորդող տասներորդ օրը:

Հավելված
ՀՀ կառավարության 2017 թվականի
------------- N ------Ն որոշման

**ԿԱՐԳ**

**ԸՆԴԵՐՔՕԳՏԱԳՈՐԾՄԱՆ ԻՐԱՎՈՒՆՔԻ ՏՐԱ­ՄԱԴՐՄԱՆ ՄՐՑՈՒ­ԹԱ­ՅԻՆ ՀԱՆՁՆԱԺՈՂՈՎԻ ԳՈՐԾՈՒՆԵՈՒԹՅԱՆ**

**I. ԸՆԴՀԱՆՈՒՐ ԴՐՈՒՅԹՆԵՐ**

1. Սույն կարգով կարգավորվում են Հայաստանի Հանրապետության ընդերքի մասին օրենսգրքի (այսուհետ՝ օրենսգիրք) 20.1-րդ հոդվածի համաձայն ռադիոակտիվ հումքի երկրաբանական ուսումնասիրության նպատակով ընդերքօգտագործման իրավունքի տրա­մադրման մրցու­թա­յին հանձնաժողովի գործունեության հետ կապված հարաբերությունները:

2. Մրցույթն անցկացնում է Հայաստանի Հանրապետության էներգետիկ ենթակառուցվածքների և բնական պաշարների նախարարության (այսուհետ՝ նախարարություն) կողմից ստեղծված հանձնաժողովը` (այսուհետ` Հանձնաժողով) օրենսգրքի և սույն կարգի համաձայն:

3. Ռադիոակտիվ հումքի երկրաբանական ուսումնասիրության նպատակով ընդերքօգտագործման իրավունքի տրամադրման համար նախարարությունը ընտրում է ընդերքի տեղամասը և հայտարարում մրցույթ:

4. Մրցույթին մասնակցելու համար կարող են դիմել միայն Հայաստանի Հանրապետության կառավարության 2013 թվականի ապրիլի 25-ի N 439-Ն որոշման հիման վրա հատուկ թույլտվություն ստացած իրավաբանական անձինք:

5. Մրցույթն անցկացվում է հրապարակային կարգով:

**II. ՄՐՑՈՒԹԱՅԻՆ ՀԱՆՁՆԱԺՈՂՈՎԸ**

6. Հանձնաժողովի գործառույթներն են`

1) նախապատրաստում և նախարարության հաստատմանն է ներկայացնում մրցույթի անցկացման ժամանակացույցը,

2) հաստատում է մրցույթի մասնակիցների քանակը,

3) մրցույթի մասնակիցներին ներկայացնում է նախարարության և ընդերքօգտագործման համար անհրաժեշտ հողատարածքների սեփականատիրոջ միջև կնքված հողօգտագործման նախնական պայմանագիրը, որով սահմանվում է մրցույթի հաղթողի կողմից՝ հողամասի օգտագործման վճարի և ընդերքօգտագործման հետևանքով հողամասի սեփականատիրոջը պատճառվելիք վնասի և բաց թողնված օգուտի չափի փոխհատուցում՝ օրենսդրությամբ սահմանված կարգով,

4) տնտեսավարող սուբյեկտից դիմում ստանալու դեպքում տվյալ տեղամասի նկատմամբ ընդերքօգտագործման իրավունքի ձևավորման մրցութային գործընթացի կազմակերպումը,

5) մրցույթի մասնակիցներին անհրաժեշտ երկրաբանական տեղեկատվության տրամադրումը,

6) մրցույթի կանոնակարգերի, մասնակցելու համար անհրաժեշտ փաստաթղթերի ցանկի հաստատումը,

7) սահմանում է մրցույթի արդյունքների ամփոփման կարգը,

8) բացում և գնահատում է մրցույթի հայտերը,

9) բաց քվեարկության արդյունքով որոշում է մրցույթի հաղթողին,

10) մրցույթի մասին հրապարակային ծանուցումների հրապարակումը:

7. Հանձնաժողովը կարող է իրականացնել նաև Հայաստանի Հանրապետության օրենսդրությամբ նախատեսված այլ գործառույթներ:

8. Հանձնաժողովի աշխատանքները կազմակերպվում են նիստերի միջոցով, որոնք հրավիրվում են ըստ անհրաժեշտության:

9. Հանձնաժողովի նիստերն իրավազոր են, եթե դրանց մասնակցում է նրա անդամների 2/3-ը:

10. Հանձնաժողովի որոշումներն ընդունված են համարվում, եթե դրանց օգտին քվեարկել է հանձնաժողովի նիստին մասնակցած անդամների կեսից ավելին: Հավասար ձայների դեպքում հանձնաժողովի նախագահի ձայնը վճռորոշ է:

11. Հանձնաժողովի նախագահը՝

1) հրավիրում է հանձնաժողովի նիստեր և նախագահում դրանք.

2) հանձնաժողովի անունից ստորագրում է հանձնաժողովի որոշումները, նիստերի արձանագրությունները, մրցույթի արդյունքների մասին արձանագրությունները և նախնական պայմանագրերը:

12. Հանձնաժողովի նախագահի բացակայության դեպքում նախագահի պարտականությունները կատարում է հանձնաժողովի նախագահի տեղակալը:

13. Հանձնաժողովի որոշումները, նիստերի արձանագրությունները, մրցույթի արդյունքների մասին արձանագրությունները, նախնական պայմանագրերը և հանձնաժողովի նախագահի կողմից ստորագրվող այլ փաստաթղթեր ստորագրվելուց հետո վավերացվում են Հայաստանի Հանրապետության էներգետիկ ենթակառուցվածքների և բնական պաշարների նախարարության կնիքով: